Sofie Carsten Nielsen (RV), 2013-12-18:
Jeg tillader mig at flytte hr. René Christensens papirer fra pulten.
Det er helt i orden.
Tak for ordet.
Om knap 1 uge er det juleaften.
Det er der nogle der går ret meget op i hjemme hos mig.
Det handler om, at en siddende regering for første gang i 15 år har lavet en finanslovsaftale over midten.
Blokpolitikken er død, og det er jeg glad for.
Jeg er også stolt af det, for i Radikale Venstre samarbejder vi med dem, der vil.
Indholdet er jeg også glad for.
Finansloven har en stærk social profil, et grønt fokus, mere vækst og en ansvarlig økonomi.
Samlet set er det en velafbalanceret finanslovsaftale, hvor vi på en ansvarlig måde udvikler velfærdssamfundet og investerer i vækst og arbejdspladser.
Regeringen afsætter 1 mia. kr. årligt, som kan omsættes i flere bade, mere rengøring eller mere tid med de ældre.
Vi styrker indsatsen for at hjælpe socialt udsatte børn og unge, bl.a. med en forebyggende indsats mod fattigdom.
Og vi afsætter penge til nedbringelse af tvang i psykiatrien til en indsats mod vold i familien og til bolighjælp til unge.
Centeret vil styrke indsatsen mod kræft, især hos børn.
Samlet set styrker vi indsatsen over for de ældre, vi løfter psykiatrien og kræftbehandlingen, og vi afsætter flere ressourcer til socialt udsatte.
Det er jeg stolt af.
Den grønne omstilling har også fået et markant rygstød med finanslovsaftalen.
Klimaforandringerne er fortsat en af de største udfordringer, verden står over for.
Og vi tror på, at det nytter at gøre noget.
Vi tror på, at vores grønne investeringer giver afkast og nye vækstmuligheder.
Derfor investerer vi yderligere 200 mio. kr. årligt til bedre ressourceudnyttelse, naturbevarelse, grøn omstilling og udvikling af grønne teknologier.
Vi opretter Den Danske Naturfond med en startkapital på næsten 1 mia. kr.
Det bliver en ny epoke, når danskerne sammen helt eller delvis kan blive ejere af den danske natur.
Det er jeg også rigtig glad for.
Det er Radikale Venstres holdning, at det skal være mere attraktivt at have et job end at være modtager af offentlige ydelser, især når det foregår passivt.
Derfor er det jo godt, at vi får fremrykket skatteaftalen fra 2012.
Næste år afsætter vi 1 mia. kr., så alle i arbejde får et større fradrag.
Specielt de enlige forsørgere og kontanthjælpsmodtagerne får et markant fradrag.
Samtidig fremskynder regeringen afgiftslettelserne for erhvervslivet.
De skatte- og afgiftslempelser fra vækstplanen, som vi aftalte i foråret, fremrykkes, så de begynder allerede næste år.
Fremrykningen vil forbedre virksomhedernes vilkår og vil bidrage til at understøtte vækst og virksomhedernes muligheder for at skabe nye job.
Det er det, Danmark har brug for.
Krisen har gjort mange familier usikre på fremtiden.
Det er vigtigt, at vi siger, at nu er optimismen på vej tilbage.
Så man skal fatte mod, for der er lys for enden af tunnellen.
Regeringens politik virker.
Med de seneste prognoser fra Nationalbanken og regeringen selv ser det ud til, at der er et stemningsskifte i dansk økonomi.
Der kommer meldinger fra udlandet, som indikerer, at verden omkring os også ser mere positivt på væksten.
Det er godt for Danmark.
Vi skal ikke nedjustere vækstskønnet for 2013, men derimod opjustere en lille smule.
Og for 2014 forventer vi en normalisering af økonomien med tiltagende vækst.
Også på arbejdsmarkedet er der lidt mere positive toner.
Beskæftigelsen er stigende, ledigheden er lidt faldende.
Recessionen ser ud til at være overstået i EU, og de europæiske forbrugere ser lysere på fremtiden.
Det er jeg stolt af.
Det har haft høj prioritet for regeringen at holde hånden under beskæftigelsen.
Med aftalen investerer vi næsten 10 mia. kr. i velfærd og vækstinitiativer over de næste 4 år.
Det er alt sammen inden for en ansvarlig økonomisk ramme, så det offentlige underskud nedbringes, og så Danmark opfylder EU-henstillingen.
Regeringens troværdige økonomiske politik har skabt ro, stabilitet om renten, som særlig danske boligejere nyder godt af.
Når det gælder omverdenens tillid til dansk økonomi, er Danmark fortsat medlem af den eksklusive klub af lande, som har AAA-status.
Det er jo altså en status, som har en direkte positiv effekt på helt almindelige husholdningers muligheder for at låne penge og for virksomhedernes muligheder for at investere.
Men vi er ikke færdige med arbejdet.
Vi er jo ikke færdige med at skabe resultater, og vi er heller ikke færdige med at reformere Danmark.
Vi går et forår i møde med væsentlige reformer.
Indsatsen over for den ledige og hans behov er i fokus i den kommende beskæftigelsesreform, og det har vi i Radikale Venstre store forventninger til.
En af de kommende udfordringer er også at gøre os alle sammen dygtigere til det, vi laver.
Produktivitetskommissionen vil i begyndelsen af foråret afslutte sit arbejde og komme med anbefalinger til, hvad vi skal for at blive et dygtigere Danmark.
Det er en reform, der skal bidrage til, at Danmark kan forblive blandt de mest velstående lande i verden, for det er jo en forudsætning for, at vi fortsat kan have et godt velfærdssamfund og et stærkt socialt sikkerhedsnet.
Jeg er rigtig godt tilfreds med, at regeringen tager ansvar, og at vi samarbejder med dem, der vil.
Tak for ordet.